
СОЦИЈАЛНЕ ЗАЛИХЕ И СОЦИЈАЛНЕ СТРАТЕГИЈЕ КАО ПРЕДИКТОРИ ДЕПРЕСИВНОСТИ, АНСКИОЗНОСТИ И СТРЕСА ТОКОМ ПАНДЕМИЈЕ КОРОНАВИРУСА

Апстракт
	Циљ истраживања је био да се утврди предиктивна моћ социјалних залиха и социјалних стартегија у предвиђању депресивности, анксиозности и стреса. Узорак је чинило 255 испитаника (105 мушких и 150 женских) од 18 до 46 година, просечне старости АС=28.91, СД=6.54. Инструменти коришћени у истраживању су: Скала социјалних залиха, Скала социјалних стратегија и Скала депресивности, анксиозности и стреса. Резултати дескриптивне анализе показују да су најизраженије социјалне залихе - вођење и поуздани ослонац, а најизраженије социјалне стратегије - очекивање успеха, господарење и тражење социјалне подршке. Испитаници показују низак ниво депресивности, анксиозности и стреса. Резултати регресионе анализе показују да социјалне залихе као што су приврженост, социјална интеракција и потврда сопствене вредности смањују могућност појаве депресивних и анксиозних симптома и стреса, а смањено вођење и брига за друге појаву стреса. Примена избегавајућих и пасивних социјалних стратегија као и одсуства социјалне подршке, довешће до појаве депресивности, анксиозности и стреса. Може се закључити да социјалне залихе и социјалне стратегије имају значајну улогу у заштити менталног здравља током пандемије коронавируса.

Кључне речи: Социјалне залихе, стратегије, депресивност, анксиозност, стрес.

УВОД
Почетком 2020. године свет се суочио са новим корона вирусом (SARS- CoV-19), који се неконтролисано ширио. Предстојио је период озбиљних промена и последица које ће оставити дубок траг на животе људи. Сазнање о опасности овог вируса код неких људи је изазвала општу конфузију, узнемиреност и страх, како за сопствени живот, тако и за животе других људи. Преглед досадашњих сазнања о пандемијском ширењу COVID-19 током последњих годину дана, показао је глобалну претњу овим вирусом, како глобалној економији, тако и физичком и менталном здрављу (Живковић, Станојевић & Радовић, 2021). Ефикасност одговора појединца на актуелну ситуацију пандемије, успешно суочавање сa различитим изазовима и проблемима, суочавање са депресивношћу, анскиозношћу и стресом изазваних пандемијом, зависи од карактеристика особе, али и од социјалних залиха којима располаже и од социјалних стратегија које особа користи  Управо је зато важно испитати улогу социјалних залиха и социјалних стратегија у суочавању са стресним ситуацијама.
Социјалне залихе
Веис (Weiss, 1974) је први истакао улогу социјалних залиха у објашњењу усамљености. Према овом аутору, усамљеност се може дефинисати као одговор на одсуство одређеног типа односа или као одговор на одсуство одређених социјалних залиха које нам омогућује неки однос. Веис сматра да су социјалне интеграције и приврженост основне социјалне залихе, а поред њих наводи још четири битне залихе: вођење, брига за друге, потврда сопствене вредности и поуздан ослонац. Ове залихе особа добија у односима са другима и неопходне су да би се она осећала адекватно подржана, без обзира на то што су у различитим животним стадијумима или у различитим ситуацијама више или мање важне. Приврженост, односно емоционална везаност омогућује особи осећај сигурности, а социјална интеграција осећај припадности групи у којој се са осталим члановима деле слични интереси. Како наводи Веис, приврженост се може добити од љубавног партнера, али исто тако од пријатеља и од чланова породице, док је у већини случајева социјална интеграција залиха пријатељских односа. Социјална интегрисаност обезбеђује сигурност, задовољство и осећај идентитета (Weiss, 1974). Вођење и поуздани ослонац су залихе које су важне када особа треба да се реши неки проблем, јер укључује могућност добијања информација или савета, односно сигурност да се на друге може ослонити када је помоћ неопходна. Вођење се може добити од наставника, ментора, родитеља, а поуздани ослонац могу да обезбеде чланови породице. Потврда сопствене вредности се односи на препознавање сопствених компетенција, вештина које су такође вредноване од других. Брига за друге се односи на онај осећај да је особа потребна другима и да доприноси добробити других људи. Приврженост и брига за друге је већа код код оних који су били више задовољни својим љубавним партнером, социјално интегрисанији су били они који су задовољнији пријатељским односима, а поуздани ослонац је стратегија којој је највише доприносило задовољство односом са породицом и пријатељима. У истраживању Катрона и Расела (Russell & Cutrone, 1987) на неколико узорака, резултати указују на добру дискриминативну ваљаност скале социјалних залиха када је коришћен укупан резултат као општа перцепција социјалне подршке у односу на неке релевантне конструкте као што су депресивност, неуротицизам и интроверзија/екстраверзија.
Социјалне стратегије
У адолесценцији када је један од важних развојних задатака остваривање успешних социјалних односа, значајну улогу у социјалним ситуацијама имају когнитивне и бихејвиоралне стратегије. Начин на који мислимо и реагујемо у односима са другим људима представља социјалне стратегије (Nekić, 2008а). Стратегије се најчешће дефинишу као латентне менталне структуре у памћењу које се обликују током времена, а које се активирају у одговорајућим ситуацијама (Zukauskiene & Sondate, 2004). Када се говори о стратегијама, Нурми и сарадници (Nurmi, Toivonen, Salmela-Aro & Eronen, 1996) сматрају да постоје два стадијума која су одговорна за спровођење индивидуалних намера, циљева и веровања у ефикасну акцију. Та два стадијума одређују прво развој бихејвиоралних, а затим когнитивних стратегија. Први статијум карактеришу когнитивне шеме које су се раније формирале и изградиле у социјалним интеракцијама са другим људима. Шеме се налазе у основи различитих претпоставкама о могућим успешним или неуспешним исходима одређених социјалних ситуација. Когнитивне шеме се не рефлектују само кроз очекивања шта ће се догодити у некој социјалној ситуацији него и кроз индивидуални оптимизам или песимизам с обзиром на начин суочавања са новим изазовима (Nekić, 2008а). Други стадијум се односи на већ конструисана значења о начинима опхођења у новим ситуацијама, односно социјалне стратегију у овом стадијуму укључују планирање, самопосматрање властитог понашања, улагање напора у нове социјалне изазове. Нурми и сарадници (Nurmi, Salmela-Aro & Haavisto, 1995) су предложили шест стратегија: очекивање успеха, понашање ирелевантно за задатак, избегавање, господарење, песимизам и тражење социјалне подршке. Очекивање успеха је когнитивна стратегија која се односи на степен у коме неко очекује успех, тј. у којој мери је анксиозан због могућег неуспеха у домену социјалних односа. Понашање ирелевантно за задатак је бихејвиорална стратегија која одређује у којој мери особа бастоји да буде (или не) укључена у социјалне односе са другим људима. Ова стратегија укључује понашање чији је циљ изговор за могућ неуспех, односно самохендикепирање у социјалним ситуацијама, проналажење изговора да би се изебгла одређена социјална ситуација. Избегавање као стратегија се односу на тенденцију повлачења и избегавање социјалних ситуација због анскиозности и непријатности. Господарење се односи на веровање у личну контролу, а не у спољашње факторе када је реч о степену успешности социјалоних интеракција. Песимизам је когнитивна стратегија која укључује константну заокупљеност могућим неуспехом у социјалним интеракцијама. Тражење социјалне подршке је бихејвиорална стратегија захтева степен у коме особа тражи подршку од других људи када јој је потребна. Неке од наведених стратегија омогућују иницирање, укључивање и одржавање социјалних интеракција, док друге повећавају могућност појаве неуспеха.
Нека истраживања су показала да деца која имају слабо развијене социјалне стратегије, имају мање пријатеља, лошију слику о себи, као и нижи ниво самопоштовања. У питању су деца која су живела у дисфункционалним или непотпуним породицама и која нису добијала довољно пажње и подршке од стране својих рпдитеља, а све те околности су повезане са депресијом и анксиозношћу (Franz, 2003; Dumont & Provost, 1999). Такође, досадашња истраживања су показала да мањак социјалних вештина има изузетно важну улогу у настајању и одржавању депресивности, док увежбавање ових вештина значајно доприноси смањењу депресвних симптома (Prtorić, 2004). 
Депресивност, анксиозност и стрес
Депресија се дефинише као емоционално стање које карактерише туга, осећај безвредности и кривице, несаница, губитак апетита и сексуалне жеље, повлачење од других, губитак интереса за неке свакодневне активности, као и изостанак осећаја задовољства повезаног са обављањем тих истих активности (Hammen, 2005). Једно од главних обележја депресије је руминација која се односи на мисли и понашања којима особа усмерава своју пажњу на депресивне симптоме, као и на потенцијалне узроке тих симптома (Depression & Causes, 2015). 
Анксиозност је негативно емоционално стање које, попут депресије, може бити физиолошко, пролазно и уобичајено, или патолошко. Анксиозност је стање у коме је објект непознат, а опасност и претња долазе од саме особе (Taylor, Koch, & Crockett, 1991). Нормална (физиолошка) анксиозност јавња се приликом доношења одлука, на путовањима, радном месту, испитним ситуацијама, у очекивању различитих ситуација и сл. Таква анскиозност има адаптивну функцију, јер особу чини опрезнијом, омогућава избегавање или супротстављање опасности. Са друге стране, патолошка анксиозност се појављује независно од опасности, траје дуго након стреса, ремети функционисање особе и захтева психолошки третман (Rosen & Schulkin, 1998). 
Однос између афективних стања као што су депресија и анксиозност изазвао је значајан интерес, како у теоријском, тако и у клиничком смислу. Концептуално, ова два појма се могу посматрати као веома различити, међутим у клиничкој пракси је дошло до преклапања и смањења дистинкције између њих (Zelkowitz & Milet, 1996). Према неким објашњењима коморбидитета, анксиозност и депресивност се налазе на једном континууму на којем стање анксиозности претходи стању депресивности (Vulić-Prtorić, 2004). Уз депресивност и анскиозност, стрес је такође значајан концепт који се појављивао приликом проучавања поменута два афективна стања (Albright, 1993).
Ментално стање које карактерише „стрес“ или „психолошки стрес“ тумачи се као уверење да се појединац не може изборити са, за њега лично важним, стресором који, под одређеним околностима, може довести до појаве болести (Ehlers & Clark, 2000). Стрес посматран у контексту адаптације на стресор, може имати позитивно дејство, и у том случају се зове еустрес, када има благотворан и конструктиван утицај на здравље, мотивацију, учинак и емоционалну добробит и води ка доброј адаптацији (Le Fevre, Matheny & Kolt, 2003). Са друге стране, негативно, деструктивно дејство стреса или дистрес је патолошки облик стреса који, не само да не води адаптацији, већ је озбиљно, неспецифично стање узроковано најчешће трауматичним догађајем, праћено негативним осећањима и соматским тегобама (Le Fevre, Matheny & Kolt, 2003). Стресна реакција је веома сложена и представља интереакцију многобројних фактора, биолошких, психолошких и социјалних, између појединца и средине и обавезно укључује субјективну перцепцију и процену стресора (Lučanin, 2014). Другим речима, да ли ће стресор проузроковати дистрес или еустрес зависи, не само од самог стресора, већ и од субјективне перцепције и интерпретације ситуације од стране појединца. Ловибонд и Ловибонд наводе како се депресивност, анксиозност и стрес код клиничке и опште популације разликује само у степену присутности (Lovibond & Lovibond, 1995). Сасвим је сигурно да ће нове околности проузроковане пандемијом коронавируса имати ефекте на психолошко функционисање људи. Ова пандемија нарушава психичко здравље људи, изазива напетост, узнемиреност, анксиозност, па би присуство социјалних залиха и развијене социјалне стратегије олакшале суочавање појединца са стресним догађајима.

МЕТОД
Предмет истраживања
Предмет истраживања је био да се испита предиктивна моћ социјалних залиха (вођење, приврженост, социјална интеграција, брига за друге, потврда сопствене вредности и поуздани ослонац) и социјалних стратегија (очекивање успеха, понашање ирелевантно за задатак, избегавање, господарење, песимизам и тражење социјане подршке) у предвиђању депресивности, анскиозности и стреса у доба пандемије. Тачније, интересује нас да ли поседовање одређених социјалних залиха и примена одређених социјалних стратегија спречава појаву депресивности, анскиозности и стреса.
Инструменти
	Упитник социодеографских података о полу (1 – мушки; 2 – женски) и годинама старости испитаника (број навршених година у тренутку испитивања).
Скала социјалних залиха (Cutrona & Russell, 1987) укупно има 24 ајтема које су подједнако распоређене у шест субскала: Вођење, Потврђивање властите вредности, Социјална интеграција, Приврженост, Брига за друге и Поуздани ослонац. Скала представља општу меру процена тренутних односа са важним особама (нпр. пријатељи, чланови породице, колеге), не спецификује се конкретан однос. Скала је Ликертовог типа са четири степена при чему 1 означава – у потпуности се не слажем, а 4 – у потпуности се слажем. Укупан резултат се обликује као линеарна комбинација процена на свакој субскали појединачно, при чему виши резултат означава перцепцију већих социјалних залиха.  Теоријски распон резултата за сваку субскалу креће се од 4 до 16. Коефицијенти поузданости по субскалама на узорку овог истраживања крећу се од α=.72 до α=.82. 
Скала социјалних стратегија (Nekić, 2008b) садржи 36 ајтема распоређених у чест субскала које испитују различите врсте когнитивних и бихејвиоралних стратегија у домену социјалних интеракција: Очекивање успеха, Понашање ирелевантно за задатак, Избегавање, Господарење, Песимизам и Тражење социјалних залиха. Одговори се дају заокруживањем одговарајућег броја на скали Ликертовог типа од четири степена, при чему 1 означава – у потуности се не слажем, а 4 – у потпуности се слажем. Укупан резултат се обликује као збир процена на свакој субскали појединачно, при чему виши резултат означава и више коришћење одређене стратегије. Коефицијенти поузданости по субскалама на узорку овог истраживања крећу се од α=.71 до α=.77.
Скала депресивности, анксиозности и стреса (ДАСС) (Lovibond & Lovibond, 1995) састоји се од 42 ајтема једнако распоређених у три субскале: Депресивност, Анксиозност и Стрес. Испитаници одговарају заокруживањем одговарајућег броја на Ликертовој скали са четири степена, од 0 – уопште се не односи на мене до 3 – потпуно се односи на мене. Укупан резултат обликује се као линеарна комбинација процена по појединим субскалама. Коефицијенти поузданости по субскалама на узорку овог истраживања крећу се од α=.88 до α=.95.
Узорак и процедура
	Узорак су чинили пунолетни испитаници, укупно 255 испитаника (105 мушких и 150 женских) од 18 до 46 година, просечне старости АС=28.91, СД=6.54. Испитаници су попуњавали онлајн упитник који је садржао упитник основних социодемографских података, скалу социјалних залиха, скалу социјалних стратегија и склау депресивности, анксиозности и стреса за шта им је било неопходно 25 минута. Учешће у истраживању је било добровољно и анонимно и испитаници су на почетку упитника добили обавештење да ће се прикупљени подаци користити искључиво у научне сврхе.

РЕЗУЛТАТИ
Резултати дескриптивне анализе
	У табелама 1 дат је приказ дескриптивних показатеља за варијаблу социјалне залихе. На основу добијених аритметичких средина се запажа да су вредности аритметичких средина померене према вишим вредностима што је у складу са резултатима аутора скале (Cutrona & Russell, 1987). Испитаници располажу у већој мери свим социјалним залихама, а нешто је израженије вођење и поуздани ослонац.
Табела 1. Дескриптивни показатељи за варијаблу социјалне залихе
	
	Н
	Мин.
	Макс.
	АС
	СД

	Вођење
	255
	6
	16
	14.58
	2.03

	Приврженост
	255
	6
	16
	13.32
	2.47

	Социјална инеграција
	255
	6
	16
	13.62
	2.05

	Брига за друге
	255
	7
	16
	13.23
	1.70

	Потврда сопствене вредности
	255
	6
	16
	13.22
	2.24

	Поуздани ослонац
	255
	8
	16
	14.45
	1.85



У табели 2 су приказани резултати дескриптивне анализе за варијаблу социјалне стратегије. На основу добијених аритметичких средина видимо да су резултати на субскалама које мере адаптивне стратегије (Очекивање успеха, Господарење и Тражење социјалне подршке) померени према вишим вредностима, док је дистрибиција резултата на субскалама које се односе на неадекватне социјалне стратегије (Понашање ирелевантно на задатак, Избегавање и Песимизам) померени према нижим вредностима што је у складу са налазима ауторке скале (Nekić, 2008b). Испитаници очекују успех у домену социјалних односа, верују у самоконтролу и траже социјалну подршку када им је неопхподна.
Табела 2. Дескриптини показатељи за варијаблу социјалне стратегије
	
	Н
	Мин.
	Макс.
	АС
	СД

	Очекивање успеха
	255
	6
	16
	13.20
	1.98

	Понашање ирелевантно за задатак
	255
	7
	28
	15.21
	3.40

	Избегавање
	255
	6
	24
	12.39
	3.77

	Господарење
	255
	21
	36
	28.63
	3.06

	Песимизам
	255
	4
	15
	6.49
	2.17

	Тражење социјалне подршке
	255
	9
	24
	19.35
	2.87



У табели 3 дат је приказ дескриптивних показатеља за варијабле депресивност, анксиозност и стрес. Добијени резултати су нешто виши од просечних резултата које наводе аутори скале  за субскале анксиозност и стрес, док су нешто нижи за субскалу депресивност (Lovibond & Lovibond, 1995): депресивност: АС=6,34; анксиозност: АС=4,7 и стрес: АС=10.11. Дистрибуције резултата су померене ка нижим вредностима.
Табела 3. Дескриптивни показатељи за варијабле депесивност, анскиозност и стрес
	
	Н
	Мин.
	Макс.
	АС
	СД

	Депресивност
	255
	0
	40
	5.09
	7.57

	Анскиозност
	255
	0
	34
	6.05
	6.37

	Стрес
	255
	0
	41
	11.73
	8.86



Резултати регресионе анализе
Социјалне залихе као предиктори депресивности, анксиозности и стреса
	Резултати регресионе анализе показују да социјалне стратегије објашњавају 29,4% варијансе депресивности, а из групе предикторских варијабли су се издвојили приврженост (β=-.301, p<0.01), социјална интеграција (β=-.184, p<0.05) и потврда сопствене вредности (β=-.274, p<0.01)), сви са негативним предзнаком β коефицијента.
Табела 4. Социјалне залихе као предиктори депресивности
	
	R
	R²
	F
	β
	p

	Социјалне залихе
	.311
	.294
	18.642
	
	

	Вођење
	
	
	
	-.033
	.713

	Приврженост
	
	
	
	-.301
	.000**

	Социјална интеграција
	
	
	
	-.184
	.020*

	Брига за друге
	
	
	
	.097
	.130

	Потврда сопствене вредности
	
	
	
	-.274
	.000**

	Поуздани ослонац
	
	
	
	.116
	.208


*p<0.05       *p<0.01
	Социјалне залихе објашњавају 21,7% варијансе анксиозности, док су се као значајни предиктори такође издвојили приврженост (β=-.236, p<0.01), социјална интеграција (β=-.236, p<0.05) и потврда сопствене вредности (β=-.228, p<0.01), сви са негативним предзнаком β коефицијента.
Табела 5. Социјалне залихе као предиктори анксиозности
	
	R
	R²
	F
	β
	p

	Социјалне залихе
	.235
	.217
	12.711
	
	

	Вођење
	
	
	
	.137
	.150

	Приврженост
	
	
	
	-.236
	.003*

	Социјална интеграција
	
	
	
	-.236
	.005*

	Брига за друге
	
	
	
	.103
	.128

	Потврда сопствене вредности
	
	
	
	-.228
	.004*

	Поуздани ослонац
	
	
	
	-.022
	.817


*p<0.05       *p<0.01
	Социјалне залихе објашњавају и 21,3% варијансе стреса, а као значајни предиктори су се издвојили вођење (β=.211, p<0.05), приврженост са негативним предзнаком β коефицијента (β=-.167, p<0.05), социјална интеграција са негативним предзнаком β коефицијента (β=-.215, p<0.05), брига за друге (β=.179, p<0.01) и потврда сопствене вредности са негативним предзанком β коефицијента (β=-.261, p<0.01).
Табела 6. Социјалне залихе као предиктори стреса
	
	R
	R²
	F
	β
	p

	Социјалне залихе
	.231
	.213
	12.411
	
	

	Вођење
	
	
	
	.211
	.028*

	Приврженост
	
	
	
	-.167
	.034*

	Социјална интеграција
	
	
	
	-.215
	.010*

	Брига за друге
	
	
	
	.179
	.008*

	Потврда сопствене вредности
	
	
	
	-.261
	.001*

	Поуздани ослонац
	
	
	
	-.168
	.084


*p<0.05       *p<0.01

Социјалне стратегије као предиктори депресивности, анкиозности и стреса
	Резултати регресионе анализе показују да социјалне стратегије објашњавају 31,3% варијансе депрсивности, а значајни предиктори су избегавање (β=.250, p<0.01), песимизам (β=.237, p<0.01) и тражење социјалне подршке са негативним предзанком β коефицијента (β=-.306, p<0.01).
Табела 7. Социјалне стратегије као предиктори депресивности
	
	R
	R²
	F
	β
	p

	Социјалне стратегије
	.329
	.313
	20.274
	
	

	Очекивање успеха
	
	
	
	.036
	.618

	Понашање ирелевантно за задатак
	
	
	
	-.002
	.982

	Избегавање
	
	
	
	.250
	.001*

	Господарење
	
	
	
	.107
	.091

	Песимизам
	
	
	
	.237
	.001*

	Тражење социјалне подршке
	
	
	
	-.306
	.000**


*p<0.05       *p<0.01
	Социјалне стратегије објашњавају 27,8% варијансе анскиозности, док су се као значајни предиктори такође издвојили избегавање (β=.281, p<0.01) и песимизам (β=.288, p<0.01).
Табела 8. Социјалне стратегије као предиктори анскиозности
	
	R
	R²
	F
	β
	p

	Социјалне стратегије
	.295
	.278
	17.309
	
	

	Очекивање успеха
	
	
	
	-.030
	,691

	Понашање ирелевантно за задатак
	
	
	
	-.025
	.746

	Избегавање
	
	
	
	.281
	.000**

	Господарење
	
	
	
	.082
	.204

	Песимизам
	
	
	
	.288
	.000**

	Тражење цосијалне подршке
	
	
	
	-.116
	.107


*p<0.05       *p<0.01
	Социјалне стратегије објашњавају 25,3% варијансе стреса, а као значајан предиктор се издвојило избегавање (β=.218, p<0.01).
Табела 9. Социјалне стратегије као предиктори стреса
	
	R
	R²
	F
	β
	p

	Социјалне стратегије
	.270
	.253
	15.310
	
	

	Очекивање успеха
	
	
	
	-.106
	.164

	Понашање ирелевантно за задатак
	
	
	
	.151
	.053

	Избегавање
	
	
	
	.218
	.007*

	Господарење
	
	
	
	.121
	.067

	Песимизам
	
	
	
	.118
	.108

	Тражење цосијалне подршке
	
	
	
	-.115
	.116


*p<0.05       *p<0.01

ДИСКУСИЈА
	Циљ истраживања је био да се утврди предиктивна моћ социјалних залиха и социјалних стратегија у предвиђању депресивности, анксиозности и стреса.
	 Резултати дескриптивне анализе показују да испитаници располажу свим социјалним залихама, а  најизраженије је вођење и поуздани ослонац. Према Катрону и Раселу (Cutrona & Russell, 1987)  иста особа може да буде извор већег броја залиха. Када се испитаници сусрећу са неким проблемом, постоји могућност да кроз социјалне залихе вођење и поуздани ослонац они добију информације или савет које су им потребне у решавању проблема. Наведене социјалне залихе пружају особи сигурност да може да рачуна на друге особе када им је помоћ неопходна (Nekić, 2008а). Према досадашњим истраживањима (Cutrona & Russell, 1987), вођење се најчешће добија од родитеља, наставника, а поуздани ослонац од чланова породице. Што се тиче развијених социјалних стратегија, код испитаника у овом истраживању су израженије адаптивне стратегије попут очекивања успеха, господарења и тражења социјалне подршке. Ове когнитивне и бихејвиоралне стратегије омогућавају особи иницирање, укључивање и одржавање социјалних односа (Nekić, 2008b). Особе верују у позитиван исход социјалних интеракција, верују у сопствене социјалне вештине и спремни су да траже помоћ од других уколико им је она потребна. Такође, испитаници у овом истраживању показују низак ниво депресивности, анскиозности и стреса. Овакве особе карактерише високо самопоштовање, позитивне емоције, веровање у позитиван исход активности, усмереност на постизање животних циљева важних за њих (Lovibond & Lovibond, 1995), висок праг толеранције на фрустрацију (Costello & Comrey, 1967), развијене стратегије суоачавања са стресом (Coyne & Downey, 1991).
	Резултати регресионе анализе показују да особе које поседују социјалне залихе попут привржености, социјалне интеграције и потврде сопствене вредности неће развити депресивне и анксиозне симптоме. Особе успостављају привржене блиске односе који се базирају на осећају припадности, дружењу због сличних активности или интересовања, верују у сопствене компетенције што има пружа осећај сигурности, припадности, вредности. Важност социјалних залиха је доказана у истраживањима у коме су резултати показали да висок ниво подршке током трудноће код жена које први пут чекају дете, смањује ризик од депресивности два месеца након рођења детета (Rusell, & Cutrona, 1991). Такође, добијени су подаци да особе које имају социјалне залихе приврженост, социјална интеграција и потврда сопствене вредности, а недостају им залихе вођење и брига за друге, биће отпорније на стрес. Успоставњене блиских емотивних веза, осећај припадања одређеној групи, веровање у сопствену ефикасност је предиктивно за успешније суочавање са стресом (Nekić, 2008b). Веис (Weiss, 1974) је дошао до налаза да одсуство одређених социјалних залиха доводи до доживљаја усамљености. Усамљеност која се јавља због недостатка блиске привржене везе, а може се разрешити једино интеграцијом у емоционално привржен однос је емоционална усамљеност. Социјална усамљеност се јавља због неукључености у неку социјалну мрежу. Велики број истраживања је показало да је усамљеност повезана са низом психичких и телесних здравствених проблема и болести, као што су депресија (Adams, Sanders & Auth, 2004; Cacioppo, Hughes, Waite et al. 2006; Heikkinen & Kauppinen, 2004;  Ó Luanaigh & Lawlor, 2008), висок крвни притисак (Hawkley, Masi, Berry & Cacioppo, 2006) и кардиоваскуларне болести (Sorkin, Rook & Lu, 2002). Катрон и Расел (Cutrona & Russell, 1987) сматрају да су потврда сопствене вредности и брига за друге социјалне залихе које су важна како у периоду стреса тако и онда када он није толико изражен. У овом истраживању су добијени нешто другачији резултати. Повећана потреба да се добију информације и савети од других људи, препуштање доношења одлука другим људима може довести до већег степена стреса код испитаника. Такође, повећана брига за друге може довести до већег стреса. Особа која има осећај да је потребна другима, да треба да допринесе добробити других људи, показиваће већи степен стреса. Добијене налазе можемо тумачити у контексту пандемије када су људи били заокупљени бригом о сопстевном здрављу и нису имали могућност да се због бројних епидемиолошких мера посвете нези блиских људи. Посматарјући компоненте које чине социјалне залихе као што су приврженост, социјална интеграција и потврда сопствене вредности, може се рећи да оне имају протективну улогу од доживљаја стреса.
	Резултати регресионе анализе показују да избегавање, песимизам и одсуство социјалне подршке доводи до симптома депресивности. Особе које су склоне да се повуку и избегну социјалне ситуације, које су заокупљене могућим неуспехом у социјалном домену и избегавају тражење подршке од других када им је потребна, показиваће симптоме дисфорије, безнадежности, апатије, недостатка интересовања, узнемирености, нестрпљење (Reić Ercegovac, 2012). Применом социјалних стартегија избегавања и песимизма, испитаници ће показивати симптоме анкиозности и стреса. Ове испитанике одликује негативна процена ситуације и усмереност на нерелевантна понашања и избегавања (Nekić, 2008b). Особе које користе самохендикепирање очекују неуспех па се и концентришу на несврсисходно понашање да би креирали понашајни изговор или оправдање за неуспех. У случају неуспеха, понашање које је било ирелевантно за одређену ситуацију има функцију атрибуцијског изговора, односно отпорника чија је сврха одржавање самопоштовања након доживљених негативних исхода (Nekić, 2006). У једној лонгитудиналној студији (Nurmi &
Salmela-Aro, 1997) дошло се до налаза да што се више користе песимистичне и избегавајуће социјалне стратегије, то ће се више свака особа осећати усамљеном, а што су особе усамљеније, мање ће користити стратегије које им омогућују контролу и господарење ситуацијом.
	Имајући у виду да социјалне залихе и социјалне стратегије објашњавају од 21% до 31% варијансе депресивности, анксиозности и стреса, у обзир треба узети и друге варијабле које могу бити значајне за појаву негативног афективитета. Нека ранија истраживања (Eysenck & Eysenck, 1964; Watson & Clark, 1984) показују да су заједнички фактори појаве депресивности, анксиозности и стреса, неуротицизам као особина личности, негативна афективност и фактори околине. 
	Главни налази указују на важност социјалних залиха и социјалних стратегија у заштити менталног здравља у периоду пандемије коронавируса.

Резиме
Циљ истраживања је био да се утврди предиктивна моћ социјалних залиха  (вођење, приврженост, социјална интеграција, брига за друге, потврда сопствене вредности и поуздани ослонац) и социјалних стартегија (очекивање успеха, понашање ирелевантно за задатак, избегавање, господарење, песимизам и тражење социјане подршке) у предвиђању депресивности, анксиозности и стреса. Узорак је чинило 255 испитаника (105 мушких и 150 женских) од 18 до 46 година, просечне старости АС=28.91, СД=6.54. Инструменти коришћени у истраживању су: Скала социјалних залиха, Скала социјалних стратегија и Скала депресивности, анксиозности и стреса. Резултати дескриптивне анализе показују да су најизраженије социјалне залихе - вођење и поуздани ослонац, а најизраженије социјалне стратегије - очекивање успеха, господарење и тражење социјалне подршке. Испитаници показују низак ниво депресивности, анксиозности и стреса. Резултати регресионе анализе показују да социјалне залихе као што су приврженост, социјална интеракција и потврда сопствене вредности смањују могућност појаве депресивних и анксиозних симптома и стреса, а смањено вођење и брига за друге појаву стреса. Примена избегавајућих и пасивних социјалних стратегија као и одсуства социјалне подршке, довешће до појаве депресивности, анксиозности и стреса. Гледано укупно, социјалне залихе и социјалне стратегије објашњавају од 21% до 31% вариајнсе депресивности, анксиозности и стреса. Може се закључити да социјалне залихе и социјалне стратегије имају значајну улогу у заштити менталног здравља током пандемије коронавируса.

Кључне речи: Социјалне залихе, стратегије, депресивност, анксиозност, стрес.




